A Budapest 14. kerületi József Attila Középiskolai Kollégium volt és jelenlegi vezetése várja az egykori kollégisták jelentkezését és összefogását a kollégiummal kapcsolatosan tervezett átszervezés ellen.

A kollégiumot jelenleg működtető Közép-Pesti Tankerületi Központ, a Cházár András utcai épületből kiköltöztetné a kollégistákat, és azt más célra használná fel. Ezzel a közel 60 évig kiválóan működő intézmény méltatlan helyzetbe kerülne, mert a felajánlott Tábornok utcai épületben nem folytatódhatna olyan színvonalon a közösségteremtő munka, mint eddig. A jelenleg közel 120 középiskolásból egyébként is csak 87-et tudnánk továbbra is fogadni, a többieknek már nem jutna hely.

Az érintettek az 1964 és 2018 között végzett „öregdiákokat” és a nemrég innen elballagókat kérik, hogy röviden, tényszerűen megfogalmazott, aláírt levélben sürgősen juttassák el a véleményüket a kollégium email címére:

jozsefattila.koll@gmail.com

vagy postai címére (1146 Budapest, Cházár András utca 6.)